送徐季益赴婺州陳尚書之招并屬寄謝郡守韓侍郎
作者：趙蕃
朝代：宋

paragraphs: 禪月臺邊草樹蒼，下臨溪流碧泱泱。
君卜居之歲且長，徑路不忍夷其荒。
我時巾幅上君堂，勞君煮茶炷爐香。
與談世故如有亡，掉頭誦詩聲遶梁。
別來書劄闕寄將，忽然貽我細作行。
似言欲從懷玉旁，迤邐遠趣金華裝。
金華尚書漢豫章，招禮孺子固所當。
出處有道君素詳，此行甚重無或傷。
况君袖手久退藏，九十半百胡可忘。
儻謁地主詢吾鄉，爲致登臨憶侍郎。